पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना संक्रमण से बचने के लिए टीका लगवाने के लिए जेसी स्कूल के आशा ऑडिटोरियम में लोगों की बुधवार को ऐसी भीड़ जुटी कि उसे नियंत्रित करने में पुलिस के भी पसीने छूट गए। सोशल डिस्टेंसिंग की धज्जियां उड़ा लोगों की भीड़ काफी देर तक दूसरे डाेज की वैक्सीन लगवाने के लिए खड़ी रही। हालांकि वैक्सीन की कमी की वजह से मात्र 180 लोगों को ही टीका लग सका। बाकी लोगों को टोकन देकर वापस भेज दिया गया। वैक्सीन की नई खेप आने पर टीका लगवाने की बात कह लोगों को लौटाना पड़ा।
जेसी स्कूल के आशा ऑडिटोरियम में कोरोना से बचाव के लिए पहले डोज का टीका लगा चुके 180 लोगों को दूसरे डोज के वैक्सीन लगवाने के लिए बुधवार को बुलाया गया था। लेकिन अपने दूसरे डोज के लिए तय दिन पूरे कर चुके करीब 500 से ज्यादा लोग ऑडोटोरियम पहुंच गए और सभी टीका लगवाने की होड़ में जुट गए। इससे भीड़ अनियंत्रित हो गई और सोशल डिस्टेंसिंग का किसी ने भी ख्याल नहीं रखा।
भीड़ को नियंत्रित करने के लिए घाटशिला थाना प्रभारी इंद्रदेव राम को पुलिस जवानों के साथ काफी मशक्कत करनी पड़ी। इसके बाद करीब 300 से ज्यादा लोगों को टीका लेने के लिए टोकन देकर वापस घर भेज दिया गया।
इस संबंध में अनुमंडल अस्पताल के चिकित्सा प्रभारी डॉ. शंकर टुडू ने कहा कि ब्लॉक में कोविशिल्ड वैक्सीन की उपलब्धता शून्य है। जबकि इसका पहला टीका लेकर तय समय पूरा कर चुके लोगों की काफी संख्या हो गई है। इसे ध्यान में रख दूसरे प्रखंड से वैक्सीन मंगाया गया। आज 180 लोगों को वैक्सीन दिया जाना था। लेकिन काफी भीड़ जुट गई। वैक्सीन की आवश्यक मात्रा में उपलब्ध नहीं रहने के कारण यह स्थिति पैदा हो रही है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn